[pic] | EUROOPAN YHTEISÖJEN KOMISSIO |

Bryssel 13.1.2006

KOM(2006) 1 lopullinen

2003/0262 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi vitamiinien, kivennäisaineiden ja eräiden muiden aineiden lisäämisestä elintarvikkeisiin

2003/0262 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi vitamiinien, kivennäisaineiden ja eräiden muiden aineiden lisäämisestä elintarvikkeisiin

1. TAUSTAA

Ehdotus toimitettiin Euroopan parlamentille ja neuvostolle (asiakirja KOM(2003) 671 lopullinen – 2003/0262 (COD): | 10. marraskuuta 2003 |

Euroopan talous- ja sosiaalikomitea antoi lausuntonsa: | 31. maaliskuuta 2004 |

Euroopan parlamentti antoi lausuntonsa ensimmäisessä käsittelyssä: | 26. toukokuuta 2005 |

Yhteinen kanta vahvistettiin: | 8. joulukuuta 2005. |

2. KOMISSION EHDOTUKSEN TAVOITE

Ehdotettu asetus koskee vitamiinien, kivennäisaineiden ja eräiden muiden aineiden lisäämistä elintarvikkeisiin.

Ehdotuksen tärkeimpinä tavoitteina on

- parantaa tavaroiden vapaata liikkuvuutta sisämarkkinoilla

- osallistua ihmisten terveyden suojelun korkean tason varmistamiseen

- lisätä oikeusvarmuutta toimijoiden kannalta ja kannustaa innovaatiotoimintaa oikeasuhteisin toimenpitein

- varmistaa terve kilpailu elintarvikealalla.

Ehdotetussa asetuksessa

- luetellaan liitteessä I vitamiinit ja kivennäisaineet, joita elintarvikkeisiin voidaan lisätä, ja liitteessä II vitamiini- ja kivennäisainevalmisteet, joita voidaan käyttää

- säädetään tietyistä rajoituksista, jotka koskevat elintarvikkeita, joihin vitamiineja ja kivennäisaineita voidaan lisätä

- säädetään elintarvikkeiden vitamiini- ja kivennäisainepitoisuuksien enimmäismäärien vahvistamisperusteista elintarvikeketjua ja eläinten terveyttä käsittelevään pysyvään komiteaan liittyvän menettelyn mukaisesti

- säädetään elintarvikkeiden vitamiini- ja kivennäisainepitoisuuksien vähimmäismäärien vahvistamisesta elintarvikeketjua ja eläinten terveyttä käsittelevään pysyvään komiteaan liittyvän menettelyn mukaisesti

- säädetään lisättyjä vitamiineja ja kivennäisaineita sisältävien elintarvikkeiden pakkausmerkinnöistä, esillepanosta ja mainonnasta siltä osin kuin kyseessä on lisäys tai poikkeus säännöksiin, jotka koskevat kaikkia elintarvikkeita

- annetaan jäsenvaltioille mahdollisuus vaatia ilmoitusta näiden tuotteiden markkinoille saattamisesta niiden valvonnan helpottamiseksi

- luodaan perusta tiettyjen muiden aineiden kuin vitamiinien ja kivennäisaineiden elintarvikkeisiin lisäämisen tutkimiselle ja tarvittaessa sääntelemiselle.

3. YHTEISTÄ KANTAA KOSKEVAT HUOMAUTUKSET

3.1 TIIVISTELMÄ KOMISSION KANNASTA

Komissio puoltaa neuvoston määräenemmistöllä vahvistamaa yhteistä kantaa, joka on komission alkuperäisen ehdotuksen tavoitteiden ja yleislinjauksen kanssa samansuuntainen ja jossa otetaan huomioon useita Euroopan parlamentin esittämiä tarkistuksia.

3.2 EUROOPAN PARLAMENTIN ENSIMMÄISESSÄ KÄSITTELYSSÄ TEKEMÄT TARKISTUKSET, JOTKA KOMISSIO ON HYVÄKSYNYT JA JOTKA ON SISÄLLYTETTY YHTEISEEN KANTAAN

Yhteisessä kannassa on otettu huomioon kokonaan tai osittain 17 tarkistusta niistä 23 tarkistuksesta, jotka komissio oli hyväksynyt kokonaan, osittain, periaatteessa tai edellyttäen, että niiden sanamuotoa muutetaan, sekä kolme tarkistusta, joiden hyväksymiseen komissio oli alun perin ilmaissut kielteisen kantansa.

Vitamiinien ja kivennäisaineiden lisäämistä koskeva rajoitus

Yhteisen kannan 4 artiklaan on sisällytetty tarkistukset 49/rev ja 54/rev , eli poikkeus rajoitukseen, joka koskee vitamiinien ja kivennäisaineiden lisäämistä tarkoin määriteltyihin perinteisiin juomiin, jotka sisältävät yli 1,2 tilavuusprosenttia alkoholia.

Muut aineet

Yhteisessä kannassa komission alkuperäisen ehdotuksen 10 ja 11 artikla, jotka koskevat tiettyjen aineiden lisäämistä elintarvikkeisiin, on sulautettu 8 artiklaan. Tällä tavoin tekstiä on yksinkertaistettu ja näiden aineiden arviointimenettelyä täsmennetty tarkistusten 34, 35, ja 55 linjausten mukaisesti.

Liite II

Yhteisessä kannassa asetuksen liitteeseen II on lisätty sallittuna kivennäisainevalmisteena kalsiumsulfaatti tarkistuksen 44 mukaisesti. Lisäksi kyseisessä liitteessä on säilytetty ortofosforihapon natrium- ja kaliumsuolat ja pyridoksiinipalmitaatti B6-vitamiinin lähteenä. Näin ollen vaikutukset ovat samat kuin tarkistuksilla 45 ja 46 .

Muut

Tarkistus 1 (loppuosa) on otettu huomioon yhteisen kannan johdanto-osan 8 kappaleen uudessa muotoilussa. Vaikka komissio oli alun perin ilmoittanut, ettei se voi hyväksyä tarkistusta 1, se on valmis puoltamaan uutta muotoilua, joka liittyy tavoitteeseen yksinkertaistaa 2 ja 3 artiklaa (käsitteiden ”vakiointi”, ”korvaava elintarvike” ja ”ravitsemuksellinen vastaavuus” poistaminen).

Tarkistus 2 (alkuosa) on sisällytetty yhteisen kannan johdanto-osan 10 kappaleeseen.

Tarkistus 4 on otettu osittain ja periaatteessa huomioon johdanto-osan 2 kappaleessa ja 11 artiklan 2 kohdan loppuosassa.

Tarkistukset 5 ja 25 on sisällytetty periaatteessa 6 artiklan 6 kohdan uuteen sanamuotoon. Komissio on tietoinen, että ravintoarvomerkinnöistä annetun direktiivin 90/496/ETY liite ei ole täydellinen, ja voi sen vuoksi puoltaa tätä uudelleenmuotoilua sekä sitoutua lausumaan, jonka mukaan edellä mainitun direktiivin tarkistukset otetaan huomioon asetuksessa vitamiinien, kivennäisaineiden ja eräiden muiden aineiden lisäämisestä elintarvikkeisiin.

Tarkistukset 13 ja 41 on osittain otettu huomioon 3 artiklan 3 kohdassa, jonka mukaan muutokset liitteisiin I ja II tehdään ottaen huomioon viranomaisen lausunto.

Tarkistus 16 on osittain sisällytetty 17 artiklan 1 kohdan b alakohtaan ja 9 artiklan 2 kohdan d alakohtaan, joiden mukaan jäsenvaltiot voisivat siirtymäkauden aikana sallia alueellaan sellaisten vitamiinien ja kivennäisaineiden käytön, joita ei luetella asetuksen liitteissä, edellyttäen, että komissiolle toimitetaan asiaa koskeva asiakirja-aineisto. Sen jälkeen luettelo näistä aineista julkistetaan yhteisön rekisterissä, joka saatetaan yleisön saataville.

Tarkistus 17 (alkuosa) on sisällytetty yhteisessä kannassa 17 artiklan 2 kohtaan.

Tarkistusta 31 käsitellään 9 artiklan 2 kohdan d alakohdassa, jossa säädetään vitamiinien ja kivennäisaineiden lisäämisvelvollisuutta koskevien kansallisten säännösten julkistamisesta yhteisön rekisterissä.

Tarkistus 38 (alkuosa) on osittain otettu huomioon yhteisen kannan 9 artiklan 2 kohdan d alakohdassa. Vitamiinien ja kivennäisaineiden pakollista lisäämistä koskevat tiedot sisällytetään yhteisön rekisteriin.

Tarkistus 39 on osittain sisällytetty yhteisen kannan 11 artiklan 2 kohdan b alakohtaan, joka koskee tiettyjen aineiden kansallisista käyttökielloista tai -rajoituksista ilmoittamista.

3.3 Euroopan parlamentin ensimmäisessä käsittelyssä tekemät tarkistukset, jotka komissio on hyväksynyt mutta joita ei ole sisällytetty yhteiseen kantaan

Ottaen huomioon huomattavan yhteneväisyyden niiden parlamentin tarkistusten, jotka komissio voi hyväksyä, ja yhteisen kannan välillä, komissio on hyväksynyt kompromissin, johon ei sisälly muutamia tarkistuksia, jotka se olisi voinut hyväksyä ainakin osittain ( tarkistus 11, joka koskee lisättyjen vitamiinien ja kivennäisaineiden ihmiselimistön hyödynnettävissä olevaa muotoa, tarkistukset 12 ja 28, jotka koskevat sen varmistamista, että pakkausmerkinnät, esillepano tai mainonta eivät ole harhaanjohtavia kuluttajan kannalta, tarkistus 22, jossa ehdotetaan vitamiinien ja kivennäisaineiden ravintolisistä saannin huomioon ottamista enimmäismäärien vahvistamisessa, tarkistus 40, jossa elintarvikeketjua ja eläinten terveyttä käsittelevän komitean kuuleminen tehdään pakolliseksi, kun jäsenvaltio ilmoittaa komissiolle uusien säännösten antamisesta, sekä tarkistus 42, jossa ehdotetaan asetuksen soveltamisalaan kuuluvien elintarvikkeiden markkinoille saattamista koskevan tiedon ilmoittamista komissiolle ja julkistamista ). Komissio huomauttaa, että joitakin näissä tarkistuksissa esitettyjä näkökohtia sivutaan yhteisessä kannassa ja etenkin sen johdanto-osan 10 kappaleessa (tarkistus 11), 7 artiklan 2 kohdassa (tarkistukset 12 ja 28) sekä johdanto-osan 15 kappaleessa ja 6 artiklan 3 kohdan ja alakohdassa (tarkistus 22).

Komissio toteaa myös, että ravintoarvomerkintöjen pakollisten osien muuttamisen osalta yhteisen kannan 6 artiklan 6 kohdassa viitataan epäsuorasti siihen, että direktiivin 90/496/ETY liite ei ole täydellinen. Lisäksi komission lausumassa ilmoitetaan, että komissio aikoo tarkistaa ravintoarvomerkinnöistä annetun direktiivin 90/496/ETY liitettä ja ottaa tehdyt muutokset sen jälkeen huomioon vitamiinien, kivennäisaineiden ja eräiden muiden aineiden lisäämisestä elintarvikkeisiin annetussa asetuksessa. Komissio sitoutuu kahden vuoden kuluessa esittämään ehdotuksen elintarvikkeisiin lisättävien vitamiinien ja kivennäisaineiden enimmäis- ja/tai vähimmäismäärien määrittelemisestä ja niiden elintarvikkeisiin lisäämistä koskevista ehdoista. Komission mukaan tällä tavoin päästään periaatteessa tarkistusten 21, 26 ja 30 tavoitteisiin.

3.4 NEUVOSTON YHTEISEEN KANTAAN SISÄLLYTETYT UUDET SÄÄNNÖKSET

Yhteisestä kannasta on poistettu 2 artiklassa olleet käsitteet ”vakiointi”, ”korvaava elintarvike” ja ”ravitsemuksellinen vastaavuus” vitamiinien ja kivennäisaineiden elintarvikkeisiin lisäämisen tarkoituksina ja näin ollen vaatimuksina ja edellytyksinä vitamiinien ja kivennäisaineiden elintarvikkeisiin lisäämiselle 3 ja 6 artiklassa. Komissio voi hyväksyä nämä muutokset osana yksinkertaistamispyrkimyksiä.

Komissio on selkeyden vuoksi valmis hyväksymään kaikkien siirtymätoimenpiteiden ryhmittämisen uuteen 17 artiklaan, jolloin alkuperäisessä ehdotuksessa ollut 4 artikla vitamiinien ja kivennäisaineiden elintarvikkeisiin lisäämistä koskevista siirtymätoimenpiteistä poistetaan.

Markkinoiden valvonnan helpottamiseksi komissio voi hyväksyä, että jäsenvaltiot voivat vaatia ilmoittamaan tuotteiden, joihin on lisätty vitamiineja ja kivennäisaineita, markkinoille saattamisesta ja markkinoilta poistamisesta niiden alueella (15 artikla).

Komissio puoltaa natriumkloridin poistamista liitteestä II sekä johdanto-osan 10 kappaleessa sen selventämistä, että tätä ainetta voidaan edelleen käyttää ainesosana elintarvikkeiden valmistuksessa.

4. PÄÄTELMÄ

Edellä esitetty huomioon ottaen komissio puoltaa neuvoston vahvistamaa yhteistä kantaa Euroopan parlamentin ja neuvoston asetuksen antamiseksi vitamiinien, kivennäisaineiden ja eräiden muiden aineiden lisäämisestä elintarvikkeisiin.

5. LAUSUMAT

Neuvoston pöytäkirjaan merkittävät komission lausumat ovat tämän tiedonannon liitteenä.

LIITE

KOMISSION LAUSUMAT

KOMISSION JA NEUVOSTON LAUSUMA

”Neuvosto ja komissio toteavat, että vitamiinien tai kivennäisaineiden lisäämistä koskevien väitteiden (ilmoitus tai kuvaus, joka ei ole yhteisön tai kansallisen lainsäädännön mukaan velvoittava, mukaan luettuina graafiset sekä kuvia tai symboleita sisältävät esitykset), kuten ”sisältää ...”, ”… vakioitu”, ”lisätty...”, ja ”täydennetty...”, olisi katsottava merkitsevän kuluttajan kannalta samaa kuin väite ”... lähde”, joka on määritelty elintarvikkeiden ravitsemus- ja terveysväitteitä koskevan asetuksen liitteessä.”

KOMISSION LAUSUMA

”Komissio tarkastelee vitamiinien ja kivennäisaineiden lisäämistä koskevia rajoituksia koskevan 4 artiklan (toisen kohdan) yhteydessä uusien elintarvikeryhmien, esimerkiksi makeisten, sisällyttämistä asetuksen soveltamisalaan.”

KOMISSION LAUSUMA

”Valmisteltaessa elintarvikkeiden ravintoarvomerkinnöistä annetun direktiivin 90/496/ETY tarkistamista komissio aikoo tarkastella seuraavia seikkoja vitamiinien ja kivennäisaineiden osalta:

– direktiivin 90/496/ETY liitteeseen sisältyvien viitearvojen ja merkittävinä määrinä pidettävien määrien tarkistaminen ja/tai päivittäminen,

– ravintoarvomerkinnöissä ilmoitettujen elintarvikkeeseen lisättyjen vitamiinien ja kivennäisaineiden sallittuja määriä koskevien hyväksyttävien poikkeamien määritteleminen.

Muutokset, joita saatetaan hyväksyä ravintoarvomerkinnöissä ilmoitettaviin pakollisiin tietoihin ravintoarvomerkinnöistä annetun direktiivin tarkistuksen yhteydessä, on otettava huomioon vitamiinien, kivennäisaineiden ja eräiden muiden aineiden lisäämisestä elintarvikkeisiin annetun asetuksen 7 artiklan 3 kohdassa.

Komissio aikoo mahdollisimman pian asetuksen antamisen jälkeen ja joka tapauksessa kahden vuoden kuluessa esittää ehdotuksen elintarvikkeisiin lisättävien vitamiinien ja kivennäisaineiden enimmäis- ja/tai vähimmäismäärien määrittelemisestä ja niiden elintarvikkeisiin lisäämistä koskevista ehdoista, kuten 6 artiklan 2 alakohdassa säädetään.”

KOMISSION LAUSUMA

”Komissio toteaa, että vahvistettaessa tietyille liitteeseen I sisältyville aineille enimmäismääriä ehtona voidaan pitää sellaisia pakkausmerkintöjen lisämainintoja, joiden tarkoituksena on kiinnittää tiettyjen kuluttajaryhmien huomio erityisriskeihin, joita tietyt aineet voivat aiheuttaa heille, jos nämä maininnat ovat perusteluja kansanterveyden suojeluun liittyvistä syistä.”